*Lipták Gábor*

**Az utolsó óriás**

Amikor valaki megpillantja szépséges Balatonunkat, ahogy nyári fényben pihen partjai között, vagy enyhe szél borzolja szelíd tükrét, mindjárt eszébe jut: hogyan is keletkezhetett itt, a dunántúli dombok között ez a tengernek is beillő gyönyörű tó?

A tudósok sokat vitatkoztak rajta, s korát is sokféleképpen határozták meg, amíg nagyjából megegyeztek abban, hogy a Balaton medencéje helyén mintegy húszezer esztendeje süllyedt be a föld kérge. Az így keletkezett hatalmas teknő ezredévek során telt meg vízzel.

Bizonyára így történt. De a mese útjain járva más magyarázatra találunk. Az emberi képzelet a régi időkben tündérekkel, óriásokkal népesítette be azokat a helyeket, amelyeknek érdekessége vagy szépsége elragadta. A Balaton partján egy-egy öreg anyóka ma is így mesél erről unokájának:

Valamikor régen, olyan régi időkben, amelyek csak a mesék emlékezetében élnek, óriások laktak azon a vidéken, ahol most a Balaton terül el.

Szelíd, jóságos népség volt az óriásoké. Az erdők mélyébe behúzódva éltek, s ha nem bántották őket, nem ártottak senkinek. Nem is voltak olyan igen nagyok, akkorák lehettek, mint egy szép szál jegenye, olyan, amelyikből ma is sok áll őrt a Balaton-parti országutak mellett. Csak akkor váltak ezek az óriások félelmetesekké, ha valami felingerelte őket. Amikor haragra gyúltak, nyomukban megváltozott a vidék képe.

Ahol dobbantottak, a lábuk beszakadt a földbe, s ott nyomban források fakadtak fel. Amerre döngő lépteikkel elhaladtak, egész patakmedrek keletkeztek. Egy-egy megmérgesedett óriás jókora fatövet is kicsavart a földből, s recsegtek-ropogtak az erdők, amerre a dühös óriások jártak. A bakonyi viharok zúgásában máig is az ő haragjukra ismer a vidék népe.

Azután múltak az évszázadok, az évezredek, és az óriások népe ritkulni kezdett. Ahogy az emberek foglalták el ezt a szép vidéket, úgy lett egyre kevesebb az óriás. Mind ritkábban lehetett hallani döngő lépteiket, s lassan már csak nagyon öreg emberek meséltek nagyon öreg emberekről, akik még hallottak az óriásokról, vagy akik látták is az erdők hatalmas lakóit.

Aztán eljött az az idő is, amikor már annyira megfogyatkoztak az óriások, hogy csak egyetlenegy maradt közülük a badacsonyi erdők környékén. Azazhogy mégsem csak ő maga, hanem vele élt egyetlen leánya is. Balatonnak hívták az utolsó óriást, aki bevette magát magas sziklavárába. Ott nevelgette egyetlen leánykáját, akit Halápnak nevezett el.

Bizony nem volt könnyű dolga az óriásnak. Nem volt senkije, aki törődjék a gyermekkel. Felesége korán meghalt, ugyanaz az ismeretlen betegség ragadta el, amelyik a többi óriással végzett.

Van annak már pár száz esztendeje is, hogy Balaton óriás magára maradt szíve keserűségével s cseppnyi leánykájával. Az utolsó óriást hamar vénítette a bánat, s mire Haláp felserdült, bizony öreg ember lett belőle. Csak az ereje maradt a régi, s mindent előteremtett leányának, amire csak szüksége lehetett. A lány gyorsan növekedett, s apja hamarosan felismerte rajta anyjának egykori vonásait. Olyan karcsú volt Haláp, mint egy szép fiatal nyírfa, s olyan kedves és vidám, mint a bakonyi erdők legszebb virágai. Csak hát éppen egyedül volt nagyon.

Apja, az öreg Balaton rajongásig szerette, s amit csak a lány szeme-szája megkívánt, mindent odahordott a Badacsony erős sziklavárába. De a leány magányosságán nem tudott segíteni.

Pedig még mesélni is megtanult Haláp kedvéért az öreg óriás, s amikor a leányka nem tudott elaludni, odaült mellé egy hatalmas sziklára, s öregapjától hallott történetekkel szórakoztatta. Régi mesék voltak ezek, régi óriásokról, akik még a föld őskorának kezdetén éltek, amikor még a környező hegyek sem voltak meg, s talán az Óperenciás-tenger borította azt a nagy, homokos teknőt, amelynek szélén most az ő sziklaváruk, Badacsony állt.

Haláp tágra nyílt szemmel hallgatta a történeteket, s aztán megkérdezte:

– És mi lett ezekkel az óriásokkal, édesapám?

– Eltűntek, elpusztultak – mondta szomorúan az öreg.

– És mi lesz velünk? – sóhajtott a lány. – Hiszen mi is csak ketten maradtunk.

– Gyerek vagy még – mondta az öreg –, mit búsongsz a jövő felett?

– Hiszen csak tréfáltam – mondta vigasztalóan Haláp.

Pedig a lány nem tréfált. Tudta ő jól, s tudta édesapja is, hogy ők az utolsók nemzetségükből, s velük kipusztul az óriások népe. Egyikük sem beszélt erről, hogy ne szomorítsa a másikat, de szívüket rágta a bánat. Az öreg azon törte magát, hogy mi lesz a lánnyal egymagában, ha ő is elmegy egyszer az erdőbe meghalni. Haláp pedig azon bánkódott, hogy fiatal életét társtalanul, testvér, rokon, barát nélkül kell leélnie.

Sokszor, amikor édesapja élelem után járt, a lány kiült a sziklás hegy oldalába, kedves kövére, s elmerengve nézett le a völgybe, ahol akkor kezdtek letelepedni az emberek. Sok-sok kis ember népesítette be a közeli s távoli hegyoldalakat. A nagy, teknő alakú síkságra, ahol szabadon járt a szél, még nem merészkedtek ki, de a hegyoldalakon, a barlangokban és a fakunyhókban mind több emberke telepedett meg.

Haláp már régen figyelte őket, s irigykedve nézte, milyen sokan vannak. Megfigyelte, hogy milyenek, mikor haragszanak egymásra, miként dolgoznak, s esténként miként örvendeznek, táncolnak, énekelnek, s bizony irigyelte őket nagyon. Milyen kedvesek, hangosak, dolgosak és vidámak! S alig látott közülük valakit egymagában. Csoportban, de legalább kettesével jártak a fiatalok. S rögtön eszébe jutott, hogy ő meg örökös egyedüllétre kárhoztatva ül magas sziklavárában, s várja a biztos pusztulást. Nagyon megfájdult ilyenkor az óriásleány szíve.

Haláp irigyelte az embereket, de nem haragudott rájuk, s amikor lent járt a völgyben, óvatosan lépegetett, hogy el ne pusztítsa kis kunyhóikat, növényeiket. Fák mögé rejtőzve, domboldalba húzódva figyelte őket, s arra is ügyelt, hogy meg ne lássák; nem akarta megriasztani őket.

Egyszer azután mégsem tudott ellenállni a vágynak, hogy közelebbről megismerkedjék a völgyek apró lakóival. Szép nyári délutánon lent járt a Badacsony alján, s a réten egy különösen kedves kislányt látott, amint éppen virágot szedett. Olyan csinos, apró teremtés volt, hogy Haláp lehajolt hozzá, s nagyon óvatosan, hogy valamiképpen meg ne bántsa, a tenyerébe vette. A kis emberfia éppen olyan volt az óriáslány kezében, mintha játék baba lenne. Nem csoda hát, ha elgyönyörködött benne, s aztán becézgetni kezdte. Beszélt hozzá kedvesen, szép szóval, ahogy ma is teszi a babájával játszó kislány.

A kis emberfia először rettenetesen megijedt, de aztán mikor látta, hogy az óriáslány nem bántja, megjött a szava meg a bátorsága is.

Így esett, hogy aznap este Haláp boldogan állított be édesapjához. Keszkenőjében ott volt a kislány, új barátnője.

Ettől a naptól fogva megváltozott Haláp élete. Egy percre sem vált meg kis barátnőjétől, akivel hamarosan már beszélgetni is tudott. Haláp és Csilla, az egyik óriás, a másik ember, de mindkettő egykorú lány, ugyanazt a nyelvet beszélték: a fiatal lányok nyelvét.

Csilla ott maradt hát a badacsonyi sziklavárban, s hamarosan ő is megszerette óriás vendéglátóit. Régi világa elmaradt mellőle, családjának, testvéreinek, mátkájának emléke ott élt ugyan a szívében, de félig gyermek volt még, s elkápráztatta a furcsa kaland. Az óriások kedvessége elbűvölte, s hagyta, hogy múljanak a napok vidám változatosságban.

Napközben Haláppal játszottak, s a kislány élvezte, hogy hatalmas barátnőjével egykettőre eljut olyan távoli hegyek-völgyek s erdők birodalmába is, ahová azelőtt sohasem merészkedett. Nem kellett félnie az erdők vadjaitól, a rohanó patakok vizétől s az éjszaka sötétjétől. Haláp mellett biztonságban érezte magát. Amikor már beteltek a sétával, Haláp leült egy hegyoldalban valami kiugró szikla szélére, s ölébe vette Csillát. A kislány ilyenkor hosszú mesékben számolt be családja, szülei s a völgyekben élő emberek életéről. Az óriáslány érdeklődve hallgatta, s nem tudott betelni történeteivel.

A vén Balaton szíve is megcsendesedett. Nem járt már leszegett, gondterhelt fővel a sziklák között, elfeledte legnagyobb bánatát, hogy halála után Halápnak egyedül kell maradnia. Az öreg óriás örült, hogy leánya végre játszótársra lelt, s Haláp túláradó örömben élt, hogy igaz barátnőre talált Csillában.

Így teltek-múltak a napok, míg egyszer vége nem szakadt a két utolsó óriás zavartalan boldogságának. Egy csendes kora őszi délutánon Haláp a sziklavár bástyáján ült Csillával, s beszélgetve nézték az alattuk elterülő szépséges vidéket. Az erdők még őrizték a nyár színeit, de itt-ott már egy-egy korán sárguló fa lombja tarkította sötétzöldjüket, s a dombok oldalában égővörösre gyulladt a szömörce levele.

A délután csendjét egyszerre csak csörtetés zaja, bozót zörgése, letört ágak roppanása zavarta meg. Amikor Haláp felugrott, megmozdult alatta a szikla is, s erre egyszeriben megszűnt, majd egy kis idő múlva távolodni kezdett a zaj. Vadászok csapata indult fel a hegynek, de mikor a hatalmas szikla mozdulását észrevették, ijedten menekültek. Hamarosan már csak távoli kürtszó jelezte, hogy emberek jártak a sziklavár közelében.

Csilla azonban, amikor a kürt szavát meghallotta, izgatottan figyelni kezdett. Fel-alá futkosott a sziklák között, s tenyerét füléhez tartva hallgatta a távolodó hangokat.

Igen, semmi kétség, mátkája kürtjének szavát hallotta. És ettől a perctől kezdve nem volt maradása. Az a távoli kürtszó felkavarta szívét, s egyszeriben leírhatatlan vágyakozást érzett elhagyott családja, barátai, de főleg mátkája után.

Elfelejtett mindent. A hosszú, szép nyári délutánokat, amelyeket Haláppal vidám játékban töltött a hegyek csúcsain, nagy vándorlásaikat a völgyekben, patakokon keresztül, elfelejtette az öreg Balaton jóságos szavát s barátnője szeretetét. Mérhetetlen honvágy fogta el saját világa, szerettei, az emberek után.

Hiába kérlelte, marasztalta a vén Balaton, hiába beszélt az emberek életének ezer veszedelméről, hiába ígérte, hogy házat épít neki fenyőágakból, s őzikét fog játszótársnak, nem használt sem az ijesztés, sem a szép szó. Csilla búcsúzott, és menni akart.

Akkor Haláp kezdte kérlelni barátnőjét, hogy ne hagyja el őket, ne borítsa szomorúságba életüket, ne okozzon fájdalmat öreg édesatyjának és neki is. A kislány szíve már-már megesett rajta, s maradni akart. De akkor messze lent a völgyben ismét megszólalt a kürt. A kósza szellő felkapta hangját, s felhozta ismét a Badacsony sziklavárába. A kislány felugrott, s amilyen gyorsan csak tudott, menekült ki a sziklák közül, s futott hanyatt-homlok le a hegy oldalán.

Haláp nem ment utána. Fiatal volt még, de azt már sejtette, hogy akinek a szíve menekülni akar, hiába tartják vissza, s bárhogy kényeztetik, csak cifra rabság lehet abból. Inkább apját kérlelte, menjen utána, s vigyázzon a kislányra, hogy baja ne essék a sötét erdőkben.

A vén Balaton elindult komor arccal és nehéz szívvel. Súlyos lépteit most még mázsás gond is nehezítette. Amerre járt: megremegett a föld, s a völgyben azt hitték az emberek, hogy távoli mennydörgést hallanak.

Haláp magára maradva leborult a sziklára, és keservesen zokogott. Most, hogy megtudta, mi a baráti szeretet, most tanulta meg igazán, mi az egyedüllét. Ahogy Csilla eltűnt, s édesapja léptei távolodtak a rengetegben, úgy nőtt szívében a szomorúság. Tudta, hogy kis barátnője az emberek közös életébe, barátai közé, mátkája mellé tér vissza. Mennyi szeretet, milyen öröm fogadja. Mindaz, amiből neki nem jut soha semmi!

Az óriáslány szívében elviselhetetlen lett a fájdalom és a kétségbeesés. Világosan látta, hogy az ő számára nincsen boldogság sehol, soha. Az óriásnemzetség utolsó sarjának egyedül, szeretet, szerelem nélkül kell elpusztulnia.

A kétségbeesés rossz tanácsadó. Haláp sírva rohant fel a Badacsony legmagasabb sziklájára. Minek várná meg édesapja halálát, végleges egyedüllétét, keserves pusztulását?! Amikor felhágott a sziklára, még hallotta lent a kürtszót, amely elrabolta tőle egyetlen reménységét.

Az ég alján gyülekező felhőkben villámok cikáztak, s a hirtelen kerekedett északi szél vadul vágott le a hegyekre; mikor Haláp levetette magát a szikláról, zúgása elnyelte utolsó sikolyát.

A vén Balaton azt hitte: leánya elbujdosott bánatában, s valahol az erdő sűrűjében tölti az éjszakát. Megpróbált lepihenni, de szemére nem jött álom. Emésztette a gond leánykája után, s bánatosan járt fel-alá sziklavárában. Mégsem tehetett semmit, meg kellett várnia a reggelt, hogy Haláp keresésére indulhasson. Keserves, hosszú éjszaka volt. Az északi szél, amely elnyelte Haláp utolsó sikoltását, viharrá erősödött. A sötét felhők egymásra tornyosultak, és elborították az eget.

Amikor végre mégis pirkadni kezdett, az óriás szemei szinte keresztülfúrták a homályt, és elindult Haláp keresésére.

Nem kellett messzire mennie. Amikor a hegyet körbejárta, a legmagasabb szikla tövében holtan találta leányát.

A vén Balaton szíve majd’ meghasadt. Zokogva borult Haláp holttesté re, s átkozta sorsát, hogy miért kellett ezt megérnie. Addig ült leánya mellett, míg elapadtak könnyei, s csak a reménytelen keserűség maradt szívében. Akkor karjába emelte egyetlen gyermeke meghidegült testét, s elindult, hogy csendes nyugvóhelyet keressen számára. Hamarosan talált is a lankás hegyoldalban egy virágos rétet, ahol gyengéden lefektette a holttestet. Aztán felegyenesedett s körülnézett. Azon tűnődött, hogyan állítson örök emléket gyermeke számára.

Pillantása egy hatalmas sziklára esett, amely lent állt a szélfútta, homokosteknős pusztaság partján, a hegy tövében. Úgy hallotta őseitől, hogy az egykori Óperenciás-tenger sellői oltárnak használták azt valamikor. Öregapja azt is mesélte, hogy amikor a tenger eltűnt a tájról, a sellők a hatalmas kő alá menekültek, s most is ott élnek, ha meg nem haltak.

Az óriás elhatározta, hogy ezt a hatalmas követ állítja Haláp sírjára örök emlékül. Ha kell, elragadja a sellőktől vagy bárkitől, s azt sem bánja, ha közben a világ fordul ki sarkaiból.

Amikor lerohant a hegyről, nem kímélt semmit. Fákon, virágokon, veteményeken száguldott át, lába alatt megremegett a föld. A környék lakói ijedten húzódtak kunyhóikba, azt hitték, újból kitörni készülnek a régen kialudt tűzhányók, vagy földrengés rázza a Badacsony vidékét.

Az óriás a sziklához rohant, megragadta, s irtózatos erővel rángatni, döngetni kezdte a hatalmas kőtömböt. Iszonyú ereje nyomán a szikla alatt meglazult a föld, de mégsem engedett. Talán valóban a kő alatt meghúzódó sellők küzdöttek kétségbeesetten az óriás ellen? Talán az ő jajgatásuk hallatszott fel a mélyből? Mert ahogy Balaton lazította a követ, úgy erősödött a föld alatti dörgés. Hangjaiba hullámok zúgása is vegyült.

Az óriás izmai megfeszültek, s verejték ömlött hatalmas testéről. Kétségbeesése megkétszerezte erejét, s addig rázta, döngette, míg egyik rettentő nekifeszülésénél a kőtömb megingott. De ahogy a kő engedett, Balaton megtántorodott, elveszítette egyensúlyát. A borzalmas dörgéssel lezuhanó kő maga alá temette az utolsó óriást.

Közben a vihar tovább tombolt. A bakonyi hegyek felől lezúduló északi szél soha nem látott erővel söpört végig a völgyeken. Villámok cikáztak, ömlött a zápor, a forgószél lent a síkságon tornyos porfelhőket kavart az ég felé, s a hegyoldalakban százéves fákat tört derékba. Úgy zúgott, tombolt az orkán, mintha a pokol minden ördöge elszabadult volna.

Azon a helyen pedig, ahol az óriás kirántotta a földből a sziklát, borzalmas örvény tátongott, s zúgva, sisteregve tört elő a víz. A hullámok zúgásába mintha a börtönükből kiszabadult sellők vidám kacagása is belevegyült volna. Napokig áradt, ömlött a víz a föld mélyéből, szakadatlanul tartott az égiháború, zúgott a vihar, s a hullámok lassan elborították a hegyek aljában elterülő, teknő alakú síkságot.

A völgyek lakói már a vihar első napján borzadva menekültek a hegyekbe, s ahol csak ember élt a tájon, mind ijedten húzódott barlangjába, kunyhójába. Három nap, három éjjel tartott a vihar, a mennydörgés, a víz áradása a síkságon. Aztán amilyen hirtelen jött, úgy véget is ért a fertelmes égiháború. Az esőtől felfrissült, nyári színekben ragyogó vidéken fényt és éltető meleget árasztva ismét kisütött a Nap.

A napsugár bizalmat lopott az emberek szívébe, s lassan előmerészkedtek hegyi otthonaikból. Milyen nagy volt az örömük és csodálkozásuk, amikor a hegy lábánál, ahol valamikor homokos pusztaság terült el, csodálatos, sima víztükröt láttak.

Csendes, szelíd szépségű tó hullámzott lábuk alatt. Partjai szinte a végtelenbe vesztek. A túlsó parton azonban ott állt lebegve a kétcsúcsú fonyódi hegy. A kristálytiszta kék ég alatt ott pihent a Balaton; a Nap sugarát millió apró fénycsillámra bontotta vizében.

Mert akik a mesében hisznek, úgy tudják, hogy a tó Balatontól nyerte nevét, az utolsó óriástól, aki ott pihen a víz mélyén, a hatalmas szikla alatt.

Az óriás szerencsétlen leányának emléke sem merült feledésbe. Szikla helyett a bazaltvulkánok birodalmában máig is őrzi nevét egy koporsó alakú hegy: a Haláp.

Aki nyári délutánon körültekint a Badacsony ormáról, ma is ott találja maga előtt az egész mesebeli vidéket: a bazaltvulkánok furcsa világát, a Szent György-hegyet, a Csobáncot, a Gulácsot, közöttük a Halápot, s lent az utolsó óriás nevét őrző, tündérszép tavunkat – a Balatont.